CELEX: E2010G0003
Language: sl
Date: 2010-07-01 00:00:00
Title: Sklep Stalnega odbora držav Efte št. 3/2010/SC z dne 1. julija 2010 glede notranje delitve stroškov

10.3.2011   
            
            
               SL
            
            
               Uradni list Evropske unije
            
            
               L 63/26
            
         SKLEP STALNEGA ODBORA DRŽAV EFTE
   št. 3/2010/SC
   z dne 1. julija 2010
   glede notranje delitve stroškov
   STALNI ODBOR DRŽAV EFTE JE –
   SKLENIL:
   Člen 1
   Prispevki Islandije, Lihtenštajna in Norveške (v nadaljnjem besedilu: države Efte) k finančnemu mehanizmu EGP za obdobje 2009–2014 se razdelijo na pet letnih obrokov in se določijo na podlagi člena 2.
   Člen 2
   1.   Prispevki držav Efte k finančnemu mehanizmu EGP za obdobje 2009–2014 so določeni na podlagi bruto domačega proizvoda (BDP).
   2.   Za vsako državo Efte se prispevki za določeno proračunsko leto t določijo na podlagi razpoložljivih podatkov o BDP-ju za leto t–2 in ti prispevki ustrezajo deležu državnega BDP-ja (t–2) v celotnem BDP-ju (t–2) držav Efte.
   3.   Za Islandijo prispevki za vsakega od petih letnih obrokov ne smejo presegati 6,795 milijona EUR.
   Če prispevki Islandije za določeno leto t, ki so bili izračunani na podlagi islandskega deleža BDP-ja (t–2) v celotnem BDP-ju (t–2) držav Efte, presegajo znesek 6,795 milijona EUR, morata Lihtenštajn in Norveška pokriti presežek v sorazmerju z njunima deležema BDP-ja (t–2).
   4.   Zadevne podatke o BDP-ju, na podlagi katerih se izračunajo prispevki za določeno leto t, posreduje vsaka država Efte za posamezno leto do 1. marca. Navedeni podatki se nanašajo na leto t–2.
   5.   Prispevki so izraženi v eurih.
   Člen 3
   Pristop države Efte k EU ne vpliva na njeno obveznost, da prispeva k finančnemu mehanizmu EGP za obdobje 2009–2014 v skladu s tem sklepom.
   Člen 4
   Ta sklep začne veljati na dan začetka veljavnosti ali začasne uporabe pravnega akta o finančnem mehanizmu EGP za obdobje 2009–2014.
   Člen 5
   Ta sklep se objavi v sklopu EGP Uradnega lista Evropske unije in v Dopolnilu EGP k Uradnemu listu Evropske unije.
   
      V Bruslju, 1. julija 2010
      
         
            Za Stalni odbor
         
         
            Predsednik
         
         Stefán Haukur JÓHANNESSON
         
            Generalni sekretar
         
         Kåre BRYN
      
   
   
      PRILOGA
      Stalni odbor se strinja, da se pred zaključkom možnih pogajanj glede finančnih prispevkov, ki bi jih prispevali po letu 2014 za zmanjšanje gospodarskih in socialnih razlik v EGP, izvede pregled mehanizma delitve stroškov zaradi prehoda z BDP na BND kot osnovo za izračun.